དེ་ན་དུས་རབས་ཉེར་གཅིག་གི་གོམ་འགྲོས་དང་བསྟུན་ནས་ང་ཚོས་བུད་མེད་རྣམས་ཀྱིས་ཀྱང་འགྲོ་བ་མིའི་ཐོབ་ཐང་སྟེ་གཏམ་བཤད་རང་དབང༌།འགྲོ་འདུག་རང་དབང༌།བསམ་བློའི་རང་དབང་སོགས་ལ་བརྩོན་ལེན་བགྱིས་ཏེ་རང་ཉིད་ཀྱི་བློ་གྲོས་ངོ་མ་དང་ལྷན་གཤིས་ཀྱི་ནུས་པ་བླ་ལྷག་སྤྱི་ཚོགས་སུ་འདོན་པའི་ལམ་ལུགས་ལ་བསྙེགས་ན་ད་གཟོད་འདྲ་མཉམ་དང་དྲང་བདེན་སྐྱོང་ཐུབ་པར་འདོད་ལ།འདྲ་མཉམ་ཞེས་པ་ཡང་འགྲོ་བ་མིའི་ཐོབ་ཐང་ཡོད་པའི་སྟེང་ཚད་གཞི་འཇོག་དགོས་པ་ཞིག་ཡིན་པ་ལས།སྐྱེ་ལུགས་ཀྱི་སྣང་ཚུལ་ལྟར་སྐྱེས་པའི་རྡོ་ཕ་བོང་ཞིག་འཁྱོག་དགོས་ན་བུད་མེད་ཀྱིས་ཀྱང་འཁྱོག་དགོས་པ་དང༌།སྐྱེས་པའི་དུ་ཆང་བསྟེན་ན་བུད་མེད་ཀྱིས་ཀྱང་བསྟེན་དགོས་པ་དང༌།བུད་མེད་ལ་བུ་སྣོད་ཡོད་ལ་སྐྱེས་པར་མེད་པ་སོགས་ཀྱིས་འདྲ་མཉམ་བཤད་པ་ནི་མ་གཞི་ནས་ཕྱོགས་གཅིག་མཐོང་ནས་ཕྱོགས་གཞན་མ་མཐོང་བའི་དཔེ་རུ་གྱུར་འགྲོ་ལ།དོན་དམ་གྱི་འདྲ་མཉམ་ནི་བུད་མེད་རང་ཉིད་ཀྱིས་རང་གི་ལྷན་གཤིས་སུ་གྲུབ་པའི་སྤོབས་པ་དང༌།སྙིང་སྟོབས།ཁྱད་ཆོས་སོགས་སྤྱི་ཚོགས་སུ་འདོན་ཐུབ་པའི་བློ་གྲོས་དེ་ཡོད་ན་ང་ཚོར་ཕོ་མོ་འདྲ་མཉམ་ཞེས་པའི་ཁ་གཡང་ཁོ་ན་དང་གནམ་གྱི་ཕྱེད་ཀའི་བདག་མོ་ཞེས་པའི་ཚིག་སྟོང་དེ་ལས་གདའ་ཐུབ་པར་གདོན་མི་ཟ་སྙམ།